રાજ્યમાં વરસાદે વિરામ લીધા બાદ ફરી વરસાદની સવારી આવી રહી છે. હવામાન વિભાગે 20 અને 21મી ઓગસ્ટના રોજ રાજ્યના વિવિધ વિસ્તારોમાં ભારેથી અતિ ભારે વરસાદની આગાહી કરી છે. જુલાઇ મહિનામાં થયેલા વરસાદે સમગ્ર ગુજરાતને ઘમરોળ્યું હતું, જેના કારણે પાટણ, બનાસકાંઠા અને સુરેન્દ્રનગર જિલ્લામાં પૂરની પરિસ્થિતિનું નિર્માણ થયું હતું. આગામી દિવસોમાં વરસાદની આગાહીને જોતા ફરી પૂરની પરિસ્થિતિનું નિર્માણ ન થાય અને લોકોને ઓછુ નુક્સાન થાય એ માટે તંત્ર દ્વારા સાવચેતીના પગલા અગાઉથી જ લેવામાં આવ્યા છે.